1. §-hoz

A Kormány az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére a 478/2020. (XI. 3.) Korm. rendelettel veszélyhelyzetet hirdetett ki. A veszélyhelyzet idején alkalmazandó védelmi intézkedések második üteméről szóló 484/2020. (XI. 10.) Korm. rendelet (a továbbiakban: Korm. rendelet) 27. §-ában felhatalmazást kap a települési önkormányzat polgármestere, mint a helyi önkormányzat képviselő-testülete hatáskörének a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján gyakorlója, hogy önkormányzati rendeletben határozza meg a 10 000 főnél nagyobb lakónépességű település belterületén azon közterületeket, illetve nyilvános helyeket, ahol a Korm. rendeletben meghatározott módon kötelező maszkot viselni. A koronavírus járvány további tömeges terjedésének megakadályozása érdekében indokolt élni a fenti felhatalmazással és a város lakossága egészségének védelmét szolgáló helyi szabályozást alkotni a kötelező maszkviselésről.

2. §-hoz

Hatályba léptető és alkalmazásra vonatkozó rendelkezést tartalmaz.

A Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3)-(4) bekezdése, valamint a 21. § (2) bekezdése alapján, mivel az elfogadandó jogszabály várható társadalmi hatása jelentős, és nem kizárólag technikai vagy végrehajtási jellegű intézkedéseket tartalmaz, jelen indokolást a rendelet kihirdetését követően a Nemzeti Jogszabálytárban közzé kell tenni.